gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
You need an iframes capable browser to view this content.
સૌ સાલ જિયો હમારી સાસુજી
સાસુ જ્યારે સપોર્ટ કરવા પર ઊતરી આવે ત્યારે વહુઓને કારર્કિદીથી લઈને જીવનના દરેક તબક્કે આગળ વધવામાં કેવી સરળતા રહે છે અને એ બાબત તેમના સંબંધમાં કેવી મીઠાશ લાવે છે એ જાણીએ વહુઓની જુબાની
આજ સુધી સાસુ-વહુના સંબંધો પુષ્કળ નંદવાયા છે. સાસુ અને વહુ એકબીજાને સાચા મનથી ક્યારેય સ્વીકારી ન શકે એટલે મનમાં ખારાશ સાથે પણ એક છત નીચે રહેતી આ જોડી વચ્ચે ચકમક ઝરવી સામાન્ય છે. જોકે નવા જમાનાની વહુઓ અને સાસુઓ પહેલાં જેવી નથી રહી. તેમની વચ્ચે બહેનપણાં છે. તેમના સંબંધોમાં હવે ઉપરછલ્લી નહીં પણ સાચકલી મીઠાશ ભરાઈ છે. ઘણા નિષ્ણાતો કહે છે કે આજની વર્કિંગ યુવતીઓએ પોતાનાં સાસુ સાથેના સંબંધોમાં મીઠાશ બરકરાર રહે એવા પ્રયત્નો કરતા રહેવું પડશે, તો જ તે પોતાની કારર્કિદીની દિશામાં આગળ વધી શકશે. સંબંધશાસ્ત્રીઓ તો ત્યાં સુધી કહે છે કે આજે મા-દીકરી કરતાં સાસુ-વહુ વચ્ચેનું બૉન્ડિંગ સારું રહે એ બન્ને પક્ષે વધુ અનિવાર્ય બન્યું છે. બન્ને એકબીજાને સપોર્ટ કરીને રહેશે એ બન્નેના ભવિષ્યને વધુ સુંદર બનાવશે. જમાના સાથે બદલાવાની તૈયારી સાસુએ રાખવી પડશે તો જતું કરવાની માનસિકતા વહુએ કેળવવી પડશે. આવાં સાસુ-વહુઓ હકીકતમાં છે. આજે કેટલીક એવી જોડીઓને મળીએ અને જાણીએ કે સાસુઓના સપોર્ટે વહુઓને કેવો આરામ આપ્યો છે અને લાગણીના સંબંધે તેમની વચ્ચે હૂંફને જાળવી રાખવાનું કામ કેવી રીતે કર્યું છે.
પુત્ર કરતાં પણ જે વધુ હોય એ પુત્રવધૂ
બોરીવલી (વેસ્ટ)માં રહેતાં આશા કીર્તિકુમાર શાહની પુત્રવધૂ ભાવિકા સૂચિત શાહે આઠ વર્ષ પહેલાં પોતાની મમ્મીને ગુમાવ્યાં એ પછી તેમણે પોતાના માટે છોકરો શોધતા પિતાને કહી દીધેલું કે પપ્પા, મારા માટે છોકરો શોધો તો તેની મમ્મી પણ સારી હોય એ જોજો. ભાવિકા કહે છે, ‘મમ્મીને ગુમાવ્યા પછી મને ખરેખર એની સાચી કદર સમજાઈ હતી. એટલે જ મને મારાં સાસુમા મા સમાન જ લાગતાં હતાં. તેમણે પણ મને દીકરીથી વિશેષ રાખી છે. તેઓ હંમેશાં કહેતાં હોય છે કે પુત્રવધૂ એટલે પુત્ર કરતાં જે વધુ હોય એ પુત્રવધૂ. આજે હું જૉબ પર હોઉં છું તો સ્વાભાવિક રીતે જ ઘરના કામકાજમાં કંઈ ખાસ કૉન્ટ્રિબ્યુટ નથી કરી શકતી, બધું જ સાસુ જોઈ લે છે. અમે બન્ને એકબીજાને ઓળખીએ છીએ, સમજી શકીએ છીએ. ક્યારેક તેમની તબિયત બરાબર ન હોય કે તેમને મારી વધુ જરૂર હોય તો હું હાજર હોઉં છું. પોતે જૂના વિચારોમાં માનતાં હોવા છતાં મારા માટે તેઓ ફૉર્વર્ડ થઈ ગયાં છે. હું થાકેલી હોઉં તો મને પોતાના હાથે જમાડીને પણ સુવડાવી દે છે. મને પિયરે જવાનું મન જ નથી થતું એટલી અહીં જ ખુશ છું. કોઈ બાબતે બંધન નથી, રોકટોક નથી અને પૂરતું ફ્રીડમ છે.’
અહીં ઉલ્લેખનીય છે કે આશાબહેને પોતાના જીવનમાં ઘણા પડકારો સહન કર્યા છે. તેમને ક્યારેય પતિ સાથે બહાર જવાની ઇચ્છા હોય તો પરંપરામાં માનતાં પોતાનાં સાસુ પાસેથી ના સાંભળી છે, પણ પોતે જેમાંથી પસાર થયાં છે એમાંથી પોતાની વહુ પસાર થાય એ તેમને નથી ગમતું. તેઓ કહે છે, ‘મારી દીકરી જો બહાર કામ કરવા જતી હોત તો થાકી જતી હોત એ હું એક મા તરીકે સ્વીકારી લઉં તો મારી વહુ માટે કેમ નહીં. નાની ઉંમરથી મારા પર ઘરની જવાબદારી આવી ચૂકી છે એટલે સ્વાભાવિક રીતે જ ઘર-પરિવાર માટે કામ કરવામાં મને સંકોચ નથી. વહુ પણ પોતાનાથી બનતું બધું જ મારા માટે કરી રહી છે. લાગણીપૂર્વક મારી સાથેનો વ્યવહાર છે તેનો. સંબંધોમાં હૂંફ હોય ત્યારે ચાર કામ આપણે કર્યા કે વહુએ એનાથી બહુ ફરક નથી પડતો. હું તો દરેક સાસુને કહીશ કે વહુ તમારા માટે દીકરા કરતાં પણ વધુ જીવ બાળે એવું ઇચ્છતાં હો તો તેને પ્રેમ આપો. આજની છોકરીઓને થોડોક પ્રેમ, તેમના કામને સન્માન અને તેમની રીતે જીવવાની થોડી મોકળાશ આપો તો તેમને બીજું કંઈ જોઈતું નથી હોતું.’
એકબીજાનું સારું લાગે એવાં કામો પણ આ પેર કરી લે છે
ચેમ્બુરમાં રહેતાં પલ્લવી ઠક્કરનાં સાસુ ૮૯ વર્ષનાં છે અને તેમની વહુ આવ્યાને ત્રણ વર્ષ થયાં છે. એક બાજુ જૂની માન્યતા ધરાવતાં સાસુ અને બીજી બાજુ નવા જમાનાની પોતાની વહુ વચ્ચે પણ પલ્લવીબહેને ખૂબ સારું સંતુલન જાળવી રાખ્યું છે. પોતાની વહુ પણ ખુશ રહે અને સાસુમા પણ નારાજ ન થાય એ રીતે આખા ઘરની બાગડોર તેમણે સંભાળી રાખી છે. આવું તેઓ કેવી રીતે કરી શક્યાં અને આજની સાસુએ આ રીતે જ રહેવાની આવશ્યકતા શું છે એ વિશે વાત કરતાં પલ્લવીબહેન કહે છે, ‘આજે એકબીજાના સહકારથી અને પ્રેમથી રહેવું હશે તો પરસ્પરની જરૂરિયાતો સમજવી પડશે. વહુ ચાર્ટર્ડ અકાઉન્ટન્ટ છે અને ઑફિસ જાય છે તો મારે ઘરનું વિશેષ ધ્યાન રાખવું પડે એ નૉર્મલ છે. મને એમાં જરાય વાંધો નથી. હું મારી વહુને કામ કરતી જોઈને ખુશ થાઉં છું. ઘરની ચિંતા ન થાય એ રીતે મેં તેને કેળવી છે. એ સાથે જ ક્યારેક હું ન હોઉં તો ઘરના કામકાજની બાબતમાં તે બ્લૅન્ક ન હોય એટલી માહિતગાર પણ રાખી છે. તેને નૉલેજ હોવું જોઈએ. ઘરના કામમાં સતત હાજર રહેવું જરૂરી નથી, છતાં પણ તે પોતાનાથી બનતું બધું જ કરી લે છે.’
પલ્લવીબહેનની પુત્રવધૂ પોતાને સૌથી વધુ લકી માને છે. તે કહે છે, ‘મારાં સાસુના સપોર્ટને કારણે જ હું મારી કરીઅર પર ફોકસ કરી શકું છું. અમારા સંબંધની શ્રેષ્ઠ બાબત જો કોઈ હોય તો અમે એકબીજા પ્રત્યે ટ્રાન્સપરન્ટ છીએ. મારી જરૂરિયાતોને તે સમજે છે એટલે ક્યારેક તેમને જરૂર હોય ત્યારે હું સમજી જાઉં છું. અમારે વિચારો નથી કરવા પડતા કે કઈ વાત કેવી રીતે કહેવી. દિલ ખોલીને એકબીજા સામે બોલી શકાય એ અમારા સંબંધની સૌથી સારી બાબત છે. તેમની પોતાની દીકરી હોઉં એમ મારા ટાઇમટેબલથી લઈને ખાવા-પીવાની દરકાર તેઓ રાખે છે એટલું જ નહીં, ક્યારેક મને ન સમજાય એવી કોઈ બાબત હોય ત્યારે મારા વતી કામ કરીને ઘરમાં એ મેં જ કર્યું છે એવું કહીને મારું સારું લાગે અને પરિવારના બીજા સભ્યો સાથેના મારા સંબંધો સારા રહે એવા પ્રયત્નો તેઓ કરી લેતાં હોય છે. એટલે મારી ભૂલોને ઢાંકી જ નથી લેતાં પણ મારાં વખાણ થાય એવાં કામો પણ મારા વતી કરી લેતાં હોય છે. જેમ કે મારાં વડસાસુ માટે હું શું કરીશ તો તે રાજી થશે એમ કહીને મને સાચવી લેતાં હોય છે. તેમનો એટલોબધો પ્રેમ છે કે પછી તમને પોતાને જ તેમના માટે કંઈક ને કંઈક કરતા રહેવાની ઇચ્છા થયા કરે. જોકે તેમના માટે નાનકડું શૉપિંગ કર્યું હોય તો તેઓ રાજી-રાજી થઈ જતાં હોય છે.’
સાસુ સપોર્ટ કરે એવું ઇચ્છો છો?
સંબંધોમાં પ્રેમ જળવાઈ રહે એ માટે શરૂઆતનો સમય તમારે થોડોક ભોગ આપવો પડશે અને પ્રેમથી લોકોનાં દિલ પણ જીતવાં પડશે. પછી તમારે પ્રયત્ન નહીં કરવા પડે પણ પરિવારના સભ્યો જ તમારી ઇચ્છાને અનુકૂળ થઈને રહેવા માંડશે.
કોઈ પણ સંબંધમાં વ્યવહારમાં સંતુલન હોય તો સ્વાભાવિક રીતે જ એ સંબંધો વધુ સારી રીતે ખીલે છે. સાસુને ગમતી બાબતો જાણી લો અને તમારી દિનચર્યામાં એ બાબતોનું ધ્યાન રાખો. ધીમે-ધીમે સાસુ પણ તમારી ગમતી બાબતો તરફ અલર્ટ થઈ જવાનાં.
જેમ એક વાનગીમાં પ્રત્યેક સામગ્રીનું પોતાનું મહત્વ હોય છે એ જ રીતે પરિવારમાં પણ પ્રત્યેક સભ્યનું હોવું જરૂરી છે. લગ્ન પછી સાસુ અને સસરાથી અલગ રહેવા ઇચ્છતી પુત્રવધૂઓએ સમજવું પડશે કે તમે ધારો તો તમારા સારા વ્યવહાર, થોડીક લાગણી અને સંભાળથી પરિવારમાં સંપ અને શાંતિ જ નહીં આવે પણ તમે મુક્ત રીતે ફરી શકો એવું સુરક્ષા-કવચ પણ આવશે જે આજના સમયમાં અનિવાર્ય બનતી બાબત છે.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.